*****

ΚΑΝΟΝΙΣΜΟΣ (ΕΟΚ) αριθ. 1030/86 ΤΗΣ ΕΠΙΤΡΟΠΗΣ

της 8ης Απριλίου 1986

για την ταξινόμηση εμπορευμάτων στη διάκριση 73.40 Β του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,

Εκτιμώντας:

ότι, για να εξασφαλισθεί η ομοιόμορφη εφαρμογή της ονοματολογίας του κοινού δασμολογίου, πρέπει να εκδοθούν διατάξεις σχετικά με τη δασμολογική κατάταξη μιας κλειδοθήκης που αποτελείται από μια μικρή αλυσσίδα από επινικελωμένο χάλυβα μήκους 3 εκατοστών η οποία στο ένα άκρο έχει έναν κρίκο από το ίδιο μέταλλο με ένα σύστημα ανοίγματος και κλεισίματος και στο άλλο άκρο ένα μικρό προστατευτικό κάλυμμα από τεχνητή πλαστική ύλη (περίπου 5 x 2,5 cm), που περικλείει ένα μικροσκοπικό σημειωματάριο διευθύνσεων, του οποίου το εξώφυλλο περιέχει ένα διαφημιστικό μήνυμα·

ότι το κοινό δασμολόγιο που αποτελεί παράρτημα του κανονισμού (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3679/85 (4), κατατάσσει στην κλάση 73.40 τα άλλα τεχνουργήματα από χυτοσίδηρο, σίδηρο ή χάλυβα και στην κλάση 48.18, μεταξύ άλλων, τα λάστιχα, τετράδια, σημειωματάρια (σημειώσεων, αποδείξεων και παρόμοια), μπλοκ σημειώσεων, ατζέντες, κλπ.· ότι τα προαναφερθέντα εμπορεύματα μπορούν να ταξινομηθούν στις εν λόγω κλάσεις·

ότι αυτή η κλειδοθήκη είναι σύνθετο αντικείμενο· ότι το σημειωματάριο διευθύνσεων είναι πολύ μικρών διαστάσεων για να είναι πρακτικό στη χρήση· ότι ο κρίκος και η μικρή αλυσσίδα, από επινικελωμένο χάλυβα, προσδίδουν, λαμβανομένης υπόψη ιδίως της συνήθους χρήσης του, τον κύριο χαρακτήρα του κατά την έννοια του γενικού κανόνα αριθ. 3 β) για την ερμηνεία της ονοματολογίας του κοινού δασμολογίου· ότι, κατά συνέπεια, αυτή η κλειδοθήκη πρέπει να ταξινομηθεί στη διάκριση 73.40 Β·

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μια κλειδοθήκη, που αποτελείται από μια μικρή αλυσσίδα μήκους 3 εκατοστών περίπου, η οποία στο ένα άκρο έχει έναν κρίκο από το ίδιο μέταλλο μ' ένα σύστημα ανοίγματος και κλεισίματος και στο άλλο άκρο ένα μικρό προστατευτικό κάλυμμα από τεχνητή πλαστική ύλη (περίπου 5 x 2,5 cm), που περικλείει ένα μικροσκοπικό σημειωματάριο διευθύνσεων του οποίου το εξώφυλλο περιέχει ένα διαφημιστικό μήνυμα, πρέπει να ταξινομηθεί στη διάκριση του κοινού δασμολογίου:

73.40 Β Άλλα τεχνουργήματα από χυτοσίδηρο, σίδηρο ή χάλυβα:

Β. Άλλα.

Άρθρο 2

Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Απριλίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 19. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 351 της 28. 12. 1985, σ. 2.